

VLADA REPUBLIKE HRVATSKE

Zagreb, 9. rujna 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje dr. sc. Siniše Hajdaša Dončića, u vezi s isplatom jednokratnog novčanog primanja osobama s invaliditetom |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

KLASA:

URBROJ:

Zagreb,

 **PREDSJEDNIKU HRVATSKOGA SABORA**

PREDMET: Zastupničko pitanje dr. sc. Siniše Hajdaša Dončića, u vezi s isplatom jednokratnog novčanog primanja osobama s invaliditetom - odgovor Vlade

Zastupnik u Hrvatskome saboru, dr. sc. Siniša Hajdaš Dončić, postavio je, sukladno članku 140. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske i 123/20.), zastupničko pitanje u vezi sisplatom jednokratnog novčanog primanja osobama s invaliditetom.

Na navedeno zastupničko pitanje Vlada Republike Hrvatske daje sljedeći odgovor:

Vlada Republike Hrvatske zauzima se za Republiku Hrvatsku kao socijalnu državu i državu socijalne pravde te čini sve kako bi se ojačao položaj pojedinca u društvu i uklonile prepreke za stvaranje uvjeta za najbrži mogući razvoj i ostvarenje njegovih potencijala u svim sferama života. S navedenim ciljem potiče se puno sudjelovanje osoba s invaliditetom u životu zajednice, promiču njihova prava na osobni integritet, kao i kontinuirano poboljšanje zakonske regulative u svrhu potpunog otklanjanja svih vrsta diskriminacije djece s teškoćama u razvoju i odraslih osoba s invaliditetom.

U Republici Hrvatskoj se politika prema osobama s invaliditetom zasniva na suvremenim međunarodnim standardima, koji uključuju i temeljna načela ljudskih prava, kao što je načelo jednakosti i nediskriminacije te načelo međuzavisnosti i nedjeljivosti svih ljudskih prava. U svrhu jasnog i dugoročnog opredjeljenja u stvaranju socijalnih, obrazovnih, odgojnih, kulturnih, materijalnih i ostalih uvjeta za trajnu dobrobit djece s teškoćama u razvoju i osoba s invaliditetom, sukladno Zakonu o socijalnoj skrbi („Narodne novine“, br. 157/13., 152/14., 99/15., 52/16., 16/17., 130/17., 98/19., 64/20. i 138/20.), Vlada Republike Hrvatske inicirala je i provela niz mjera za kontinuirano unaprjeđenje prava osoba s invaliditetom, posebice kroz izmjene i dopune navedenog Zakona u 2017. kada je povećan iznos doplatka za pomoć i njegu, kao i iznos osobne invalidnine te u 2020. kada je povećana visina naknade osobama kojima je priznato pravo na status roditelja njegovatelja ili njegovatelja.

U okviru kontinuiranog praćenja potreba korisnika sustava socijalne skrbi razmatrana je mogućnost isplate COVID dodatka osobama s invaliditetom, međutim kako se radi samo o jednoj od kategorija korisnika u sustavu socijalne skrbi, koja bi na taj način bila stavljena u povoljniji položaj u odnosu na ostale ranjive skupine u sustavu socijalne skrbi, isplata COVID dodatka osobama s invaliditetom se u ovom trenutku ne planira.

Zaključno, Vlada Republike Hrvatske će i nadalje nastojati provoditi niz mjera i aktivnosti usmjerenih poboljšanju kvalitete života osoba s invaliditetom i članova njihovih obitelji, a sve kako bi se smanjila njihova socijalna isključenost i omogućilo njihovo aktivno uključivanje u život zajednice.

Eventualno potrebna dodatna obrazloženja u vezi s pitanjem zastupnika dat će ministar rada, mirovinskoga sustava, obitelji i socijalne politike Josip Aladrović.

PREDSJEDNIK

mr. sc. Andrej Plenković